太平 (馬來西亞)

太平係馬來西亞霹靂州第二大城鎮，亦係拉律峇登司南馬縣縣府。太平喺霹靂州首府怡保西北面大約，喺檳城喬治市東南面大約 。2013年人口有245,182。

太平嘅字面意思係指永遠平安，係馬來西亞最古老嘅市鎮之一，以前叫拉律，早期係華人礦工幫派血腥爭鬥嘅地方。霹靂太平嘅暴動叫拉律暴動。拉律以產錫出名，最初歸海山黨人開採，首領係鄭景貴，地盤係喺吉利包礦區，另外喺太平甘文丁，係歸義興黨人所發掘，首領係蘇亞昌。兩黨為利益而爭，兼之籍貫互異，「義興屬粵之四邑，海山屬閩南五縣」。另一個講法，義興以廣府人為主，海山以客家人為主。第一次暴動喺1862年發生，之後喺1872同1874年又再發生第二同第三次暴動。

1882年，英國殖民地政府修訂法令後，唔畀私會黨注冊。1889年，明令取締，但係未能禁絕。19世紀末至20世紀初，分化為洪門會同華記兩大派。英國殖民政府喺平定呢啲紛爭之後，將呢度改名做「太平」。太平喺早期因錫礦而發展起嚟，曾經係霹靂州嘅首府，但係之後喺1937年畀怡保所取代。太平亦被叫做「雨城」，因為當地嘅雨量比馬來西亞其他地方多出一倍，同埋俾好多座山脈環繞。

太平亦係馬來西亞各個州屬之間，最早擁有湖濱公園、動物園同博物館嘅地方。

人口
根據2010年馬來西亞人口普查，太平人口大約有245,015，其中太平市區佔216,659人。

氣候
太平即使喺6月最乾嘅月份，仍然有159mm雨量。佢係馬來西亞半島最濕嘅鎮，所以備受矚目。太平全年平均雨量大約3,000mm，而馬來西亞半島平均雨量係2,000mm – 2,500mm。太平嘅唔正常降雨量令太平湖濱公園入面有豐富嘅植物群同百年雨樹。

景點

太平湖濱公園：太平湖濱公園係馬來西亞最早嘅人工栽植公園。呢個公園被規劃得好完善，園內有各式各樣嘅花卉植物同動物，係馬來西亞第一座動物園。
霹靂博物館：霹靂博物館座落喺博物館路，喺1883年起。呢座係馬來西亞最古老嘅博物館，展示咗動物學、史前、經濟同人神學嘅相關資料。擁有珍貴嘅考古寶藏，例如古代武器、原居民嘅各類型器具同裝飾物品等。呢啲古物顯示住霹靂州有豐富嘅歷史遺產。
太平山：太平山係馬來西亞最早期嘅渡假高原，佢有1035米高，呢度原先係種植茶葉。喺高峰上面，可以鳥瞰馬來西亞半島嘅西海岸線。晴空萬里時，更加可以睇到遠處嘅邦咯島。喺山上面有度假屋同幾間別墅畀旅客短期留宿。山腳下面有一架多用途越野車，提供由朝早7點至下晝6點，每個鐘間隔嘅載客上山同落山服務。通去太平山沿路上山，會經過一座緬甸泳池，嗰個係馬來西亞最早嘅游泳池。
太平動物園：太平動物園坐落喺太平湖同太平山山腳下面附近嘅一個自然環境里，佔地34畝。嗰度嘅河、湖同豐富嘅動植物形成咗一個獨特嘅綠色大自然，成為太平動物園最大特色。佢同時亦係馬來西亞半島北部唯一一個動物園。太平動物園依家已經開始擴張計劃，其中包括新嘅「開放式」動物籠舍建設。呢啲籠舍嘅設計係根據考慮到動物嘅自然棲息。
舊鐘樓

霹靂州